কাদের চাপে সিঙ্গাপুরে যেতে বাধ্য হলেন জুবিন! তদন্তে SIT

ওয়েব ডেস্ক: অসমের (Assam) জনপ্রিয় গায়ক জুবিন গর্গের (Zubeen Garg) সিঙ্গাপুরে অকাল মৃত্যু ঘিরে তৈরি হয়েছে রহস্যের আবহ। প্রাথমিকভাবে তাঁর মৃত্যুকে জলে ডোবার কারণ বলা হলেও একাধিক প্রশ্ন উঠতে শুরু করেছে। সিঙ্গাপুর হাই কমিশন থেকে ডেথ সার্টিফিকেট এলেও দ্বিতীয়বার ময়নাতদন্ত হয়েছে, যার রিপোর্ট এখনও প্রকাশ্যে আসেনি। এরই মধ্যে মুখ্যমন্ত্রী হিমন্ত বিশ্ব শর্মা জুবিনের মৃত্যুর তদন্তে একটি বিশেষ তদন্ত দল (SIT) গঠনের নির্দেশ দিয়েছেন। ভিসেরা নমুনা পাঠানো হয়েছে দিল্লির সেন্ট্রাল ফরেনসিক ল্যাবে।

অন্যদিকে বিরোধীরা এই ঘটনায় সিবিআই তদন্তের দাবি তুলেছে। বিরোধী দলনেতা দেবব্রত সাইকিয়া রাষ্ট্রপতিকে চিঠি লিখে সিবিআই তদন্ত চেয়েছেন। এজেপি ও রায়জোর দলও একই দাবি জানিয়েছে। পাশাপাশি গুয়াহাটি হাইকোর্টে জনস্বার্থ মামলা হয়েছে আদালতের তত্ত্বাবধানে তদন্তের জন্য।

আরও পড়ুন: ৬ অক্টোবরের পরেই বিহার ভোটের নির্ঘণ্ট ঘোষণা

সবচেয়ে বড় প্রশ্ন উঠছে—সিঙ্গাপুরে নর্থ-ইস্ট ফেস্টিভ্যালে যোগ দিতে আদৌ রাজি ছিলেন কি জুবিন? খবর অনুযায়ী, যাত্রার আগে তিনি ঘনিষ্ঠ মহলে জানিয়েছিলেন যেতে চান না, তবুও তাঁকে নাকি চাপ দিয়ে পাঠানো হয়। বিরোধীদের অভিযোগ, সীমিত নিরাপত্তা টিম নিয়ে যেতে বাধ্য করা হয়েছিল তাঁকে, যা সন্দেহ আরও বাড়াচ্ছে। আয়োজক শ্যামকানু মহন্তর পরস্পরবিরোধী বক্তব্য নিয়েও প্রশ্ন তুলছে বিরোধীরা। ইতিমধ্যেই অসম সরকার মহন্ত ও তাঁর প্রতিষ্ঠানকে কালো তালিকাভুক্ত করেছে। অকাল প্রয়াণে শোকস্তব্ধ অসমবাসী আজ উত্তর খুঁজছে—কাদের চাপে সিঙ্গাপুর যাত্রা, আর কী কারণেই বা ঘটল জুবিনের মৃত্যু?